
Noteikumi par Latvijas sabiedrībai īpaši svarīgiem notikumiem un to raidīšanas kārtību televīzijas raidorganizācijās 
Izdoti saskaņā ar Radio un televīzijas likuma 17.panta septīto daļu

1. Noteikumi nosaka Latvijas sabiedrībai īpaši svarīgus notikumus un to raidīšanas kārtību televīzijas raidorganizācijās.
2. Latvijas sabiedrībai īpaši svarīgi notikumi ir šādi:
2.1. Vispārējie latviešu dziesmu svētki;
2.2. Latvijas skolu jaunatnes dziesmu un deju svētki;
2.3. starptautiskais folkloras festivāls “Baltica”;
2.4. ziemas un vasaras olimpiskās spēles;
2.5. pasaules hokeja čempionāta finālsacensības;
2.6. Pasaules kausa izcīņa futbolā un Eiropas futbola čempionāta finālsacensības;
2.7. pasaules un Eiropas čempionāti olimpiskajos sporta veidos, kas notiek Latvijā.
3. Raidorganizācija, kas ieguvusi ekskluzīvas tiesības raidīt kādu no šo noteikumu 2.punktā minētajiem notikumiem, ne vēlāk kā divus mēnešus pirms raidīšanas saskaņo ar Nacionālo radio un televīzijas padomi raidīšanas veidu (tiešraide vai ieraksts).
4. Šo noteikumu 2.punktā minētie notikumi raidāmi tiešraidē, izņemot gadījumus, ja tiešraide nav iespējama vai var būtiski ierobežot sabiedrības iespējas sekot attiecīgajam notikumam šādu iemeslu dēļ:
4.1. notikuma ilgums pārsniedz plānoto raidlaiku;
4.2. ir laika joslu starpība starp Latviju un valsti, kurā notikums norisinās.
5. Noteikumi stājas spēkā ar 2005.gada 1.janvāri. 
Informatīva atsauce uz Eiropas Savienības direktīvu

Noteikumos iekļautas tiesību normas, kas izriet no direktīvas 97/36/EC. 

Ministru prezidenta vietā —
Ministru prezidenta biedrs A.Šlesers
Kultūras ministre H.Demakova

Redakcijas piebilde: noteikumi stājas spēkā ar 2005.gada 1.janvāri. 


 

